RESOLUCIÓN do 1 de outubro de 2010, da Dirección Xeral de Administración Local, pola que se aproba a desprovisión do carácter comunal dun ben do Concello do Corgo, sen alterar a súa cualificación xurídica de ben de dominio público, para dedicalo a un equipamento comunitario.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 26/10/2010

O Concello do Corgo acordou iniciar un expediente de desprovisión do carácter comunal da parcela 33 do polígono 91, sen alterar a súa cualificación xurídica de ben de dominio público, para dedicala a un equipamento comunitario (punto limpo). A parcela atópase incluída no inventario de bens municipal coa natureza de dominio público, comunal, características de agrario, e unha superficie de 5.480 m2, e non foi obxecto de aproveitamento comunal durante máis de dez anos.
O procedemento, no cal se acredita a súa oportunidade e legalidade, deu cumprimento aos requisitos exixidos na lexislación vixente, concretamente nos artigos 81.1º da Lei 7/1985, do 2 de abril, reguladora das bases de réxime local, 78.1º do Real decreto lexislativo 781/1986, do 18 de abril, polo que se aproba o texto refundido das disposicións legais vixentes en materia de réxime local, 269 da Lei 5/1997, do 22 de xullo, de Administración local de Galicia, e 8 e 100 do Real decreto 1372/1986, do 13 de xuño, polo que se aproba o Regulamento de bens das entidades locais, e seguiu os trámites que a seguir se indican:
Primeiro.-O Pleno do Concello do Corgo, en sesión que tivo lugar o 26 de marzo de 2010, acordou, por maioría absoluta do seu número legal de membros, a desprovisión do carácter comunal da parcela 33 do polígono 91, de 5.480 m2, sen alterar a súa cualificación xurídica de ben de dominio público, para dedicala a un equipamento comunitario (punto limpo).
Segundo.-O expediente e o acordo municipal expuxéronse a información pública polo prazo dun mes mediante anuncio no BOP de Lugo número 90, do 22 de abril de 2010, sen que se tivese producido alegacións.
Terceiro.-Mediante escrito do 2 de xuño de 2010, o alcalde remitiu o expediente á Consellería de Presidencia, Administracións Públicas e Xustiza, para a súa aprobación. Co fin de cubrir o expediente, a Dirección Xeral de Administración Local solicitou ao Concello do Corgo documentación complementaria que foi recibida o día 8 de xullo de 2010.
Cuarto.-A Consellería do Medio Rural, a través do Servizo de Montes do seu Departamento Territorial de Lugo, emitiu informe, con data do 25 de agosto de 2010, no que manifesta que non ve impedimento á desprovisión do carácter de comunal da parcela de que se trata.
A Dirección Xeral de Administración Local ten atribuída a competencia na materia ao abeiro do artigo 1.8º.4 do Real decreto 1014/1979, do 13 de febreiro, sobre transferencia de competencias da Administración do Estado á Xunta de Galicia en materia de Interior, artigo 4.18º do Decreto 27/1979, do 9 de xullo, sobre regulación de competencias pola Xunta de Galicia en materia de Interior, e artigo 24 e) do Decreto 303/2009, do 21 de maio, polo que se establece a estrutura orgánica da Consellería de Presidencia, Administracións Públicas e Xustiza.
Por todo isto, esta dirección xeral
RESOLVE:
Aprobar o expediente, incoado polo Concello do Corgo, de desprovisión do carácter comunal da parcela 33 do polígono 91, de 5.480 m2, sen alterar a súa cualificación xurídica de ben de dominio público, para dedicala a un equipamento comunitario (punto limpo).
Contra esta resolución, que non pon fin á vía administrativa, poderase interpoñer recurso de alzada ante o conselleiro de Presidencia, Administracións Públicas e Xustiza, no prazo dun mes contado desde o día seguinte ao da súa publicación, segundo o previsto nos artigos 114 e seguintes da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 1 de outubro de 2010.
José Norberto Uzal Tresandí
Director xeral de Administración Local